CELEX: 62022TN0257
Language: lt
Date: 2022-05-13 00:00:00
Title: Byla T-257/22: 2022 m. gegužės 13 d. pareikštas ieškinys byloje Yanukovych / Taryba

2022 7 4   
            
            
               LT
            
            
               Europos Sąjungos oficialusis leidinys
            
            
               C 257/36
            
         
      2022 m. gegužės 13 d. pareikštas ieškinys byloje Yanukovych / Taryba
      
      (Byla T-257/22)
      (2022/C 257/47)
      Proceso kalba: anglų
      
         Šalys
      
      
         Ieškovas: Oleksandr Viktorovych Yanukovych (Sankt Peterburgas, Rusija), atstovaujamas baristerio B. Kennelly
      
         Atsakovė: Europos Sąjungos Taryba
      
         Reikalavimai
      
      Ieškovas Bendrojo Teismo prašo:
      
                  —
               
               
                  panaikinti 2022 m. kovo 3 d. Tarybos sprendimą (BUSP) 2022/376, kuriuo iš dalies keičiamas Sprendimas 2014/119/BUSP dėl ribojamųjų priemonių, taikytinų tam tikriems asmenims, subjektams ir įstaigoms atsižvelgiant į padėtį Ukrainoje (1) ir 2022 m. kovo 3 d. Tarybos įgyvendinimo reglamentą (ES) 2022/375, kuriuo įgyvendinamas Reglamentas (ES) Nr. 208/2014 dėl ribojamųjų priemonių, taikytinų tam tikriems asmenims, subjektams ir įstaigoms atsižvelgiant į padėtį Ukrainoje (2), kiek jie susiję su ieškovu, ir
               
            
                  —
               
               
                  priteisti iš Tarybos atlyginti ieškovo patirtas bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdamas ieškinį ieškovas remiasi trimis pagrindais.
      
                  1.
               
               
                  Pirmasis ieškinio pagrindas grindžiamas tuo, kad Taryba nepatikrino ir negalėjo patikrinti, ar Ukrainos valdžios institucijų sprendimas (-ai), kuriuo (-iais) ji rėmėsi įtraukdama ieškovą į sąrašą, buvo priimtas (-i) nepažeidžiant jo pagrindinių ES teisių į gynybą ir veiksmingą teisminę gynybą.
               
            
                  2.
               
               
                  Antrasis ieškinio pagrindas grindžiamas tuo, kad Taryba padarė akivaizdžių vertinimo klaidų nustatydama, kad buvo įvykdytas įtraukimo į sąrašą kriterijus. Konkrečiai, Taryba priėmė Ukrainos valdžios institucijų pateiktą medžiagą jos tinkamai neišnagrinėjusi ir (arba) neatsižvelgusi į ieškovo nurodytus netikslumus. Taryba turėjo atlikti papildomus patikrinimus ir paprašyti Ukrainos valdžios institucijų pateikti papildomų įrodymų, atsižvelgdama į ieškovo pateiktas pastabas ir išteisinančius įrodymus, tačiau Taryba neatliko pakankamai tyrimų. Todėl 2022 m. sankcijoms taikyti nėra pakankamai tvirto faktinio pagrindo.
               
            
                  3.
               
               
                  Trečiasis ieškinio pagrindas grindžiamas ieškovo nuosavybės teisių, numatytų ES pagrindinių teisių chartijos 17 straipsnio 1 dalyje, pažeidimu, nes, be kita ko, ribojančios priemonės yra nepagrįstas, nereikalingas ir neproporcingas šių teisių apribojimas, nes: (i) nėra jokių prielaidų manyti, kad ieškovo tariamai pasisavintos lėšos buvo pervestos už Ukrainos ribų; ii) Ukrainos vidaus priemonės akivaizdžiai tinkamos ir pakankamos; ir iii) ribojamosios priemonės taikomos jau aštuonerius metus ir buvo nustatytos remiantis ikiteisminiu tyrimu, kuris iš tikrųjų yra baigtas ir (arba) bent jau visiškai sustabdytas, o dviem ankstesniais metais Taryba nesiekė juo remtis.
               
            
         (1)  OL L 70, 2022, p. 7.
      
         (2)  OL L 70, 2022, p. 4.